ขยายสินเชื่อ 2.5 หมื่นล้านบาท หนุนผู้ประกอบกิจการยาง ถึงสิ้นปี 2565
นายกวีฉัฏฐ ศีลปพิพัฒน์ รองผู้ว่าการด้านธุรกิจ เปิดเผยว่า การยางแห่งประเทศไทย ขยายเวลาในการรับสมัครเข้าร่วมโครงการสนับสนุนสินเชื่อผู้ประกอบการผลิตผลิตภัณฑ์ยางวงเงินสินเชื่อ 25,000 ล้านบาท ไปจนถึงเดือนธันวาคม 2565 เพื่อสนับสนุนผู้ประกอบกิจการยางขั้นปลายน้ำ ในการขยายกำลังการผลิต ปรับเปลี่ยนเครื่องจักรการผลิต โดยต้องเป็นผู้ประกอบการแปรรูปผลิตภัณฑ์ยางต่างๆ รวมไปถึงผลิตภัณฑ์ถุงมือยางธรรมชาติ ซึ่งเป็นการกู้เงินจากธนาคารพาณิชย์ และรัฐจะชดเชยดอกเบี้ยให้ผู้ประกอบการตามที่จ่ายจริงแต่ไม่เกิน 3% ต่อปี ตลอดระยะเวลาโครงการ 10 ปี (2559-2569) ซึ่งคาดว่าจะทำให้มีปริมาณการใช้ยางในประเทศเพิ่มมากขึ้นจากเดิม 60,000 ตัน/ปี เป็น 100,000 ตัน/ปีการขยายเวลาโครงการสนับสนุนสินเชื่อผู้ประกอบการผลิตผลิตภัณฑ์ยาง วงเงิน 25,000 ล้านบาทนี้ จะช่วยกระตุ้นให้เกิดการใช้ยางภายในประเทศเพิ่มมากขึ้น นำไปสู่การดูดซับยางออกจากระบบเกิดการขยายกำลังการผลิต การแปรรูปยาง ผลักดันราคายางให้สูงขึ้นอย่างมีเสถียรภาพ